               IL-KUMMISSJONI EWROPEA
            Brussell, 9.3.2018
            COM(2018) 121 final
            2018/0055(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tieħu l-Unjoni Ewropea fil-Kunsill tal-Ministri AKP-UE dwar ir-reviżjoni tal-Anness IC tal-Ftehim ta’ Sħubija AKP-UE

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-deċiżjoni li tistabbilixxi l-pożizzjoni li trid tittieħed f'isem l-Unjoni fil-Kunsill tal-Ministri AKP-UE b’rabta mal-adozzjoni prevista ta’ deċiżjoni tal-Kunsill tal-Ministri li tirrigwarda t-tqassim mill-ġdid ta’ fondi għall-allokazzjoni għall-finanzjament tal-kooperazzjoni interreġjonali u intra-AKP ma’ ħafna jew mal-Istati kollha tal-AKP.

               2.Kuntest tal-proposta

               2.1.Il-Ftehim ta' Sħubija AKP-UE ("il-Ftehim ta' Cotonou")

               Il-Ftehim ta' Sħubija AKP-UE
                  1
                ("il-Ftehim") għandu l-għan li jwaqqaf Assoċjazzjoni bejn l-Unjoni Ewropea u l-Istati AKP. Il-Ftehim daħal fis-seħħ fl-1 ta’ April 2003 u ġie rivedut fl-2005 u fl-2010 skont il-klawżola ta’ reviżjoni sabiex il-Ftehim jiġi eżaminat kull ħames snin.

               B’konformità mal-Artikolu 95(2) tal-Ftehim, il-protokolli ta’ finanzjament huma definiti għal perjodu speċifiku. Tali protokolli finanzjarji jistabbilixxu l-ammont ġenerali tal-assistenza finanzjarja tal-UE.

               Il-protokoll finanzjarju ġie adottat mid-Deċiżjoni Nru 1/2013 tal-Kunsill ta’ Ministri AKP-UE tas-7 ta’ Ġunju 2013 għall-perjodu 2014-2020
                  2
               : jieħu l-forma tal-Anness IC għall-Ftehim.

               L-Artikolu 100 tal-Ftehim ta’ Sħubija AKP-UE jiddikjara li l-Annessi tiegħu jistgħu jiġu riveduti u / jew emendati mill-Kunsill tal-Ministri AKP-UE fuq il-bażi ta’ rakkomandazzjoni mill-Kumitat ta’ Kooperazzjoni għall-Finanzjament tal-Iżvilupp AKP-EU.

               Il-punt 2(b) tal-Artikolu 15 tal-Ftehim jiddikjara li l-funzjonijiet tal-Kunsill tal-Ministri AKP-UE għandhom ikunu li jieħdu d-deċiżjonijiet meħtieġa għall-implimentazzjoni tad-dispożizzjoni tal-“Ftehim”.

               2.2.Il-Kunsill tal-Ministri AKP-UE

               Il-Kunsill tal-Ministri AKP-UE jista’ jieħu deċiżjonijiet li jkunu legalment vinkolanti fuq il-Partijiet. Il-Kunsill tal-Ministri jinkludi, fuq naħa waħda, il-membri tal-Kunsill tal-Unjoni Ewropea u, fuq in-naħa l-oħra, membru mill-gvern ta’ kull Stat tal-AKP. Alternattivament, l-uffiċċju tal-President tal-Kunsill tal-Ministri jinżamm minn membru tal-Kunsill tal-Unjoni Ewropea u membru mill-gvern ta’ kull Stat tal-AKP. Bħala regola, il-Kunsill jiltaqa’ darba fis-sena bl-inizjattiva tal-President u kull meta jqis meħtieġ, f’forma u kompożizzjoni ġeografika xierqa għall-kwistjonijiet li jridu jiġu indirizzati.

               2.3.L-att previst tal-Kunsill tal-Ministri AKP-UE

               Il-Kunsill tal-Ministri AKP-UE għandu jadotta deċiżjoni rigward il-modifika tal-Anness IC tal-Ftehim ta’ Sħubija AKP-UE (“l-att previst”).

               Id-Deċiżjoni tapplika għall-Anness IC, il-punti 2(a) u 2(b) u tikkonċerna t-tqassim mill-ġdid ta’ fondi għall-allokazzjoni għall-finanzjament tal-kooperazzjoni interreġjonali u intra-AKP ma’ ħafna jew mal-istati kollha tal-AKP.

               Minn naħa, EUR 425 miljun se jitnaqqsu mill-allokazzjoni għall-finanzjament tal-programmi indikattivi nazzjonali u reġjonali msemmija fil-punt 2(a) tal-Anness IC.

               Min-naħa l-oħra, l-allokazzjoni għall-finanzjament tal-kooperazzjoni interreġjonali u intra-AKP, imsemmija fil-punt 2(b) tal-Anness IC se tiżdied b’EUR 425 miljun biex tikkontribwixxi għall-finanzjament taż-żewġ inizjattivi, jiġifieri l-Inizjattiva Spotlight u s-Sħubija Globali għall-Edukazzjoni (GPE).

               L-inizjattiva Spotlight hija azzjoni globali konġunta bejn l-UE u n-NU mmirata lejn il-prevenzjoni u r-rispons għall-vjolenza kontra n-nisa u l-bniet fil-pajjiżi fil-mira.

               L-objettiv globali tal-GPE huwa li jimmobilizza l-isforzi globali u nazzjonali biex jinkisbu edukazzjoni u tagħlim ta’ kwalità għal kulħadd permezz ta’ sħubija inklużiva, enfasi fuq sistemi ta’ edukazzjoni effettivi u l-finanzjament għall-edukazzjoni bażika.

               Il-finanzjament se jiġi allokat permezz tal-FEŻ, mir-riżerva ġenerali għall-Programmi Indikattivi Nazzjonali u Reġjonali sal-kooperazzjoni intra-AKP kif ġej:

               - Ammont ta’ EUR 350 miljun huwa allokat għall-inizjattiva Spotlight;

               - Ammont ta’ EUR 75 miljun huwa allokat għall-GPE.

               L-att ippjanat isir vinkolanti fuq il-partijiet f'konformità mal-Artikolu 15.3 tal-Ftehim li jipprevdi li “l-Kunsill tal-Ministri AKP-UE jista’ jieħu deċiżjonijiet li jkunu vinkolanti fuq il-Partijiet”.

               3.Pożizzjoni li għandha tittieħed f'isem l-Unjoni

               Skont l-Artikolu 100 tal-Ftehim ta’ Sħubija AKP-UE, il-Kunsill tal-Ministri AKP-UE jista’ jirrevedi, jeżamina u / jew jemenda l-Ftehim abbażi ta’ rakkomandazzjoni mill-Kumitat ta’ Kooperazzjoni għall-Finanzjament tal-Iżvilupp AKP-UE.

               L-Unjoni Ewropea hija impenjata bil-qawwa favur l-ugwaljanza bejn is-sessi, it-tisħiħ tal-pożizzjoni tan-nisa ta’ kull età u l-eliminazzjoni ta’ kull forma ta’ vjolenza kontra n-nisa u l-bniet madwar id-dinja.

               L-inizjattiva Spotlight hija azzjoni globali konġunta bejn l-UE u n-NU mmirata lejn il-prevenzjoni u r-rispons għall-vjolenza kontra n-nisa u l-bniet fil-pajjiżi fil-mira. Ġiet imnedija uffiċjalment fit-Tnejn u Sebgħin (72) sessjoni tal-Assemblea Ġenerali tan-NU fl-20 ta’ Settembru 2017.

               Fuq il-bażi tal-evidenza, l-inizjattiva Spotlight se tiffoka fuq forom partikolari ta’ vjolenza sesswali u l-vjolenza abbażi ta’ sess li huma prevalenti jew li joħorġu b’mod prominenti f’reġjuni speċifiċi u b’hekk se tikkontribwixxi biex jintlaħaq l-SDG 5 dwar “Ugwaljanza bejn is-Sessi”.

               Se jitnieda mekkaniżmu ta’ Fond Multidonatur għall-inizjattiva dwar is-Sessi, li se jiġi mmaniġġat mill-Uffiċċju Eżekuttiv tas-SĠ tan-NU. Il-finanzjament se jiġi allokat permezz tal-Istrument tal-Kooperazzjoni għall-Iżvilupp (SKŻ) tal-UE għall-Amerka Latina u l-Asja u l-Fond Ewropew għall-Iżvilupp (FEŻ) għal pajjiżi AKP.

               L-inizjattiva tal-GPE tappoġġa l-kisba ta’ tliet għanijiet ta’ livell għoli. L-ewwel żewġ għanijiet huma l-ekwità inklużi l-ugwaljanza bejn is-sessi u l-inklużjoni, u t-tagħlim ta’ kwalità. It-tielet għan huwa l-bini ta’ sistemi edukattivi aktar b’saħħithom bil-kapaċità li jagħtu servizzi edukattivi bbilanċjati u ta’ kwalità. L-inizjattiva nħolqot fl-2012 biex twettaq impenji globali tal-edukazzjoni li saru fil-Forum Dinji għall-Edukazzjoni f'Dakar u fis-Summit tal-Millenju.

               Il-GPE hija sħubija bejn ħafna partijiet interessati u pjattaforma ta’ finanzjament bil-għan li ssaħħaħ is-sistemi edukattivi f’pajjiżi bi dħul medju baxx, jew iktar baxxi, billi ttejjeb l-pjanijiet settorjali tal-edukazzjoni u l-implimentazzjoni tagħhom.

               L-UE, flimkien mal-Grupp ta’ Stati tal-AKP, ilha tappoġġa l-GPE mill-2005. It-tkomplija tal-finanzjament ta’ din is-sħubija taqbel sew mal-qafas ta’ politika tal-UE-AKP.

               Iż-żewġ inizjattivi huma u se jkunu f’konformità mal-Kunsens Ewropew dwar l-Iżvilupp li jippromwovi approċċ aktar komprensiv lejn l-iżvilupp uman. Fir-rigward tal-edukazzjoni, dan l-approċċ ifisser aktar għajnuna għal edukazzjoni ta’ kwalità inklużiva u bbilanċjata għal kulħadd u t-tagħlim tul il-ħajja (SDG 4) b’attenzjoni partikolari fuq il-promozzjoni tal-ugwaljanza bejn is-sessi (SDG 5).

               B'hekk, il-Kummissjoni qed tipproponi lill-Kunsill jadotta d-deċiżjoni attwali.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp (“sede”) inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li "jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni"
                  3
               .

               4.1.2.Applikazzjoni għal dan il-każ

               Il-Kunsill tal-Ministri AKP-UE huwa korp stabbilit minn ftehim, jiġifieri l-Ftehim ta’ Cotonou.

               L-att li l-Kunsill tal-Ministri AKP-UE huwa msejjaħ li jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali b’konformità mal-Artikolu 100 tal-Ftehim ta’ Cotonou.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawn l-għanijiet jew komponenti jkun identifikabbli bħala l-ewlieni filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlieni tal-att previst jirrigwardaw il-"kooperazzjoni għall-iżvilupp". Għalhekk, il-bażi ġuridika sostantiva għad-deċiżjoni proposta hija l-Artikolu 209(2) TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 209(2) TFUE flimkien mal-Artikolu 218(9) TFUE.

               5.Pubblikazzjoni tal-att previst

               Billi l-att tal-Kunsill tal-Ministri AKP-UE se japplika għall-Anness IC tal-Ftehim ta’ Cotonou, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2018/0055 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tieħu l-Unjoni Ewropea fil-Kunsill tal-Ministri AKP-UE dwar ir-reviżjoni tal-Anness IC tal-Ftehim ta’ Sħubija AKP-UE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209 tiegħu, flimkien mal-Artikolu 218(9) tiegħu,

               Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha, min-naħa l-oħra, (minn hawn ’il quddiem imsejjaħ “il-Ftehim ta’ Sħubija AKP-UE")
                  4
               ,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku ("AKP"), minn naħa, u l-Komunità Ewropea u l-Istati Membri tagħha, min-naħa l-oħra ("il-Ftehim ta' Sħubija AKP-UE"), ġie ffirmat f'Cotonou fit-23 ta' Ġunju 2000. Il-Ftehim ta’ Sħubija AKP-UE daħal fis-seħħ fl-1 ta’ April 2003 u ġie rivedut fl-2005 u fl-2010 skont il-klawżola ta’ reviżjoni sabiex il-Ftehim jiġi eżaminat kull ħames snin.

               (2)B’konformità mal-Artikolu 95(2) tal-Ftehim ta’ Sħubija AKP-UE, il-protokolli ta’ finanzjament huma definiti għal perjodu speċifiku. Tali protokolli finanzjarji jistabbilixxu l-ammont ġenerali tal-assistenza finanzjarja tal-UE. Il-protokoll finanzjarju ġie adottat mid-Deċiżjoni Nru 1/2013 tal-Kunsill ta’ Ministri AKP-UE tas-7 ta’ Ġunju 2013 għall-perjodu 2014-2020
                  5
               , fil-forma ta’ Anness IC tal-Ftehim.

               (3)Skont l-Artikolu 100 tal-Ftehim ta’ Sħubija AKP-UE, il-Kunsill tal-Ministri AKP-UE jista’ jirrevedi, jeżamina u / jew jemenda l-Ftehim abbażi ta’ rakkomandazzjoni mill-Kumitat ta’ Kooperazzjoni għall-Finanzjament tal-Iżvilupp AKP-UE.

               (4)L-Unjoni għandha tappoġġa t-twassil mill-ġdid ta’ fondi skont l-Anness IC tal-Ftehim ta' Sħubija AKP-UE mill-allokazzjoni għall-finanzjament ta’ programmi indikattivi nazzjonali u reġjonali, għall-allokazzjoni għall-finanzjament tal-kooperazzjoni intra-AKP u dik interreġjonali ma’ ħafna jew mal-istati kollha tal-AKP.

               (5)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kunsill tal-Ministri AKP-UE billi d-Deċiżjoni se tkun vinkolanti fuq l-Unjoni.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li trid tittieħed f’isem l-Unjoni fil-Kunsill tal-Ministri AKP-UE fir-rigward tar-reviżjoni tal-Anness IC tal-Ftehim ta’ Sħubija AKP-UE għandha tkun ibbażata fuq l-abbozz tal-att tal-Kunsill tal-Ministri AKP-UE mehmuż ma' din id-Deċiżjoni.

               2. Ir-rappreżentanti tal-Unjoni fil-Kunsill tal-Ministri AKP-UE jistgħu jiftiehmu dwar tibdil minuri għall-abbozz tad-Deċiżjoni mingħajr deċiżjoni ulterjuri tal-Kunsill.

               Artikolu 2

               Wara l-adozzjoni tagħha, id-Deċiżjoni tal-Kunsill tal-Ministri AKP-UE għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p 3).

                     (2)

                        Id-Deċiżjoni Nru 1/2013 tal-Kunsill tal-Ministri AKP-UE tas-7 ta’ Ġunju 2013 adottat protokoll dwar il-qafas finanzjarju pluriennali għall-perjodu 2014-2020 taħt il-Ftehim ta’ Sħubija bejn il-membri tal-Grupp tal-Istati tal-Afrika, il-Karibew u l-Paċifiku, minn naħa, u l-Komunità Ewropea u l-Istati Membri tagħha, min-naħa l-oħra, ĠU L 173 tas-26.6.2013;

                     (3)

                        Is-Sentenza tal-Qorti tal-Ġustizzja tas-7 ta' Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi minn 61 sa 64.

                     (4)

                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p 3).

                     (5)

                        Id-Deċiżjoni Nru 1/2013 tal-Kunsill tal-Ministri AKP-UE tas-7 ta’ Ġunju 2013 adottat protokoll dwar il-qafas finanzjarju pluriennali għall-perjodu 2014-2020 taħt il-Ftehim ta’ Sħubija bejn il-membri tal-Grupp tal-Istati tal-Afrika, il-Karibew u l-Paċifiku, minn naħa, u l-Komunità Ewropea u l-Istati Membri tagħha, min-naħa l-oħra, ĠU L 173 tas-26.6.2013;

    ---documentbreak---

               IL-KUMMISSJONI EWROPEA
            Brussell,9.3.2018
            COM(2018) 121 final
            ANNESS
            ta' [...]
            Proposta ta'DEĊIŻJONI TAL-KUNSILL
            dwar il-pożizzjoni li għandha tieħu l-Unjoni Ewropea fil-Kunsill tal-Ministri AKP-UE dwar ir-reviżjoni tal-Anness IC tal-Ftehim ta' Sħubija AKP-UE

               ANNESS

               DEĊIŻJONI Nru .../2018

               TAL-KUNSILL TAL-MINISTRI AKP-UE

               ta’ ../../2018

               dwar ir-reviżjoni tal-Anness IC tal-Ftehim ta’ Sħubija AKP-UE

               IL-KUNSILL TAL-MINISTRI AKP-UE

               Wara li kkunsidra l-ftehim ta’ sħubija bejn il-Membri tal-Grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra
                  1
               , (minn hawn 'il quddiem “il-Ftehim ta’ Sħubija AKP-UE”), u partikolarment l-Artikolu 15(2) tiegħu, flimkien mal-Artikoli 100 tiegħu;

               Billi:

               (1)Skont l-Artikolu 15(2) tal-Ftehim ta’ Sħubija AKP-UE, il-funzjonijiet tal-Kunsill tal-Ministri jinkludu t-teħid ta’ kull deċiżjoni biex tiġi żgurata l-implimentazzjoni effettiva u effiċjenti tal-Ftehim.

               (2)L-Artikolu 100 tal-Ftehim ta’ Sħubija AKP-UE jiddikjara li l-Annessi tiegħu jista’ jiġi riveduti, eżaminat u / jew emendati mill-Kunsill tal-Ministri AKP-UE fuq il-bażi ta’ rakkomandazzjoni mill-Kumitat ta’ Kooperazzjoni għall-Finanzjament tal-Iżvilupp AKP-UE.

               (3)Jinħtieġ li l-Anness IC tal-Ftehim ta’ Sħubija AKP-UE jiġi modifikat sabiex jassenja mill-ġdid il-fondi bejn l-istrumenti ta’ kooperazzjoni permezz tal-Fond Ewropew għall-Iżvilupp għall-istrument ta’ kooperazzjoni interreġjonali u dak intra-AKP.

               Il-fondi mqassmin mill-ġdid għandhom jikkontribwixxu għall-iffinanzjar tal-inizjattiva Spotlight u tas-Sħubija Globali għall-Edukazzjoni (GPE).

               L-inizjattiva Spotlight hija azzjoni globali konġunta bejn l-UE u n-NU mmirata lejn il-prevenzjoni u r-rispons għall-vjolenza kontra n-nisa u l-bniet f’pajjiżi fil-mira. Fuq il-bażi tal-evidenza, l-inizjattiva Spotlight se tiffoka fuq forom partikolari ta’ vjolenza sesswali u l-vjolenza fuq il-bażi ta’ sess li huma prevalenti jew li joħorġu b’mod prominenti f’reġjuni speċifiċi u b’hekk se tikkontribwixxi biex jintlaħaq l-SDG 5 dwar l-“Ugwaljanza bejn is-Sessi”.

               L-objettiv globali tal-GPE huwa li timmobilizza l-isforzi nazzjonali biex tinkiseb edukazzjoni u tagħlim ta’ kwalità għal kulħadd permezz tas-sħubija inklużiva, attenzjoni fuq sistemi ta’ edukazzjoni effettivi u l-iffinanzjar għall-edukazzjoni bażika. Iż-żewġ inizjattivi huma konformi mal-Ftehim ta’ Sħubija ta’ Cotonou kif ukoll mal-Aġenda 2030 għall-Iżvilupp Sostenibbli li jippromwovu approċċ aktar komprensiv għall-iżvilupp tal-bniedem. Fir-rigward tal-edukazzjoni, dan l-approċċ ifisser aktar għajnuna għal edukazzjoni ta’ kwalità inklużiva u bbilanċjata għal kulħadd u t-tagħlim tul il-ħajja (SDG 4) b’attenzjoni partikolari fuq il-promozzjoni tal-ugwaljanza bejn is-sessi (SDG 5).

               IDDEĊIEDA KIF ĠEJ

               Artikolu 1

               1.Sabiex jiġu ssodisfati r-rekwiżiti tal-ipprogrammar, il-finanzjament permezz tal-Fond Ewropew għall-Iżvilupp se jitqassam mill-ġdid bejn l-allokazzjonijiet għal strumenti ta’ kooperazzjoni stabbiliti fl-Anness IC tal-Ftehim ta’ Sħubija AKP-UE.

               2.Ammont ta’ EUR 425 miljun se jitqassam mill-ġdid mir-riżerva ġenerali għal Programmi Indikattivi Nazzjonali u Reġjonali, stabbiliti fil-punt 2(a) tal-Anness IC, lill-kooperazzjoni intra-AKP u dik interreġjonali, stabbiliti fil-punt 2 (b) tal-Anness IC, kif ġej:

               –Ammont ta’ EUR 350 miljun għandu jiġi allokat lill-inizjattiva Spotlight;

               –Ammont ta’ EUR 75 miljun għandu jiġi allokat lill-Isħubija Globali għall-Edukazzjoni.

               Artikolu 2

               B’konsegwenza tat-tqassim mill-ġdid ta’ allokazzjonijiet permezz l-Artikolu 1, it-test tal-Anness IC tal-Ftehim ta’ Sħubija AKP-UE għandu jiġi modifikat kif ġej:

               1.Il-punt 2(a) tal-Anness IC għall-Ftehim ta' Sħubija AKP-KE għandu jiġi sostitwit b'li ġej:

               “(a)
                     EUR 23 940 miljun biex ikunu ffinanzjati programmi indikattivi nazzjonali u reġjonali. Din l-allokazzjoni se tintuża biex tiffinanzja:

               (i)
                     il-programmi indikattivi nazzjonali tal-Istati individwali tal-AKP skont l-Artikoli minn 1 sa 5 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni;

               (ii)
                     il-programmi indikattivi reġjonali ta’ appoġġ għall-kooperazzjoni reġjonali u interreġjonali u l-integrazzjoni reġjonali tal-Istati tal-AKP skont l-Artikoli minn 6 sa 11 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni;”

               2.Il-punt 2(b) tal-Anness IC għall-Ftehim ta' Sħubija AKP-KE għandu jiġi sostitwit b'li ġej:

               “(b)
                     EUR 4 015-il miljun għall-finanzjament tal-kooperazzjoni intra-AKP u interreġjonali ma’ ħafna mill-istati tal-AKP jew għal dawn l-Istati kollha skont l-Artikoli minn 12 sa 14 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni. Dan il-pakkett għandu jinkludi appoġġ għall-istituzzjonijiet konġunti u l-korpi maħluqa skont dan il-Ftehim. Għandu jkopri wkoll l-assistenza għall-infiq operattiv tas-Segretarjat tal-AKP imsemmi fil-punti 1 u 2 tal-Protokoll Nru 1 dwar in-nefqa operattiva tal-istituzzjonijiet konġunti".

               Artikolu 3

               Id-deċiżjoni għandha tidħol fis-seħħ mal-adozzjoni tagħha.

               Magħmul fi […], […]

                     Għall-Kunsill tal-Ministri AKP-UE

                     Il-President

                     (1)

                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).


               IL-KUMMISSJONI EWROPEA
            Brussell, 12.3.2018
            COM(2018) 122 final
            2018/0056(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fid-99 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali fir-rigward tal-adozzjoni ta’ emendi tar-Regolamenti SOLAS II-1/1 u II-1/8-1, tal-approvazzjoni tal-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u fir-rigward tal-adozzjoni tal-emendi tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fid-99 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali fir-rigward tal-adozzjoni prevista ta’ emendi tar-Regolamenti SOLAS II-1/1 u II-1/8-1 u tal-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri u tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010 (Kodiċi FTP tal-2010).

               2.Il-kuntest tal-proposta

               2.1.Il-Konvenzjoni tal-Organizzazzjoni Marittima Internazzjonali (OMI)

               Il-Konvenzjoni tal-Organizzazzjoni Marittima Internazzjonali (OMI) tistabbilixxi l-OMI, li l-għan tagħha huwa li tipprovdi forum għall-koperazzjoni bejn il-Gvernijiet fil-qasam tar-regolamentazzjoni u tal-prattiċi governattivi relatati ma’ kwistjonijiet tekniċi ta’ kull tip rilevanti għat-tbaħħir kummerċjali internazzjonali, u li tinċentiva l-adozzjoni ġenerali tal-ogħla standards prattikabbli fi kwistjonijiet relatati mas-sikurezza marittima, l-effiċjenza tan-navigazzjoni u l-prevenzjoni u l-kontroll tat-tniġġis tal-baħar mill-bastimenti, u b’hekk tippromwovi kundizzjonijiet ekwivalenti ta’ kompetizzjoni; kif ukoll li tittratta kwistjonijiet amministrattivi u legali relatati.

               Il-Konvenzjoni daħlet fis-seħħ fis-17 ta’ Marzu 1958.

               L-Istati Membri kollha huma Partijiet għall-Konvenzjoni.

               L-Istati Membri kollha huma Partijiet għall-Konvenzjoni Internazzjonali għas-Salvagwardja tal-Ħajja Umana fuq il-Baħar (“SOLAS”) tal-1974, li daħlet fis-seħħ fil-25 ta’ Mejju 1980. L-Unjoni mhijiex Parti għall-konvenzjoni SOLAS.

               2.2.L-Organizzazzjoni Marittima Internazzjonali.

               L-Organizzazzjoni Marittima Internazzjonali (OMI) hija l-aġenzija speċjalizzata tan-Nazzjonijiet Uniti responsabbli mis-sikurezza u mis-sigurtà tat-tbaħħir u mill-prevenzjoni tat-tniġġis tal-baħar mill-bastimenti. Hija l-awtorità li tistabbilixxi l-istandards globali għas-sikurezza, għas-sigurtà u għall-prestazzjoni ambjentali tat-tbaħħir internazzjonali. Ir-rwol prinċipali tagħha huwa li toħloq qafas regolatorju għall-industrija tat-tbaħħir li jkun ġust u effettiv, u li jiġi adottat u implimentat b’mod universali.

               Is-sħubija fl-Organizzazzjoni hija miftuħa għall-Istati kollha, u l-Istati Membri tal-UE kollha huma membri tal-OMI. Il-Kummissjoni Ewropea kellha status ta’ osservatur fi ħdan l-Organizzazzjoni Marittima Internazzjonali (OMI) sa mill-1974, abbażi ta’ Ftehim għal Koperazzjoni u Kollaborazzjoni bejn l-Organizzazzjoni Marittima Konsultattiva Intergovernattiva (IMCO)
                  1
                u l-Kummissjoni tal-Komunitajiet Ewropej dwar kwistjonijiet ta’ interess reċiproku għall-Partijiet.

               Il-Kumitat tas-Sikurezza Marittima tal-OMI huwa magħmul mill-Membri kollha tal-OMI u jiltaqa’ mill-inqas darba fis-sena. Il-Kumitat jittratta kwalunkwe kwistjoni fil-kamp ta’ applikazzjoni tal-Organizzazzjoni relatata mal-għajnuniet għan-navigazzjoni, mal-kostruzzjoni u mat-tagħmir ta’ bastimenti, mal-ekwipaġġ mil-lat ta’ sikurezza, mar-regoli għall-prevenzjoni ta’ kolliżjonijiet, mal-ġarr ta’ merkanzija perikoluża, mal-proċeduri u r-rekwiżiti tas-sikurezza marittima, mal-informazzjoni idrografika, mal-ġurnali ta’ abbord u r-reġistri tan-navigazzjoni, mal-investigazzjoni ta’ diżgrazzji marittimi, mas-salvataġġ, u ma’ kwalunkwe kwistjoni oħra li taffettwa direttament is-sikurezza marittima.

               Il-Kumitat tas-Sikurezza Marittima tal-OMI jipprovdi mekkaniżmi għat-twettiq ta’ kwalunkwe dmir assenjat lilu mill-Konvenzjoni tal-OMI, mill-Assemblea tal-OMI jew mill-Kunsill tal-OMI, jew kwalunkwe dmir fil-kamp ta’ applikazzjoni msemmi hawn fuq li jista’ jiġi assenjat lilu minn jew skont kwalunkwe strument internazzjonali ieħor, u rikonoxxut mill-IMO. Id-deċiżjonijiet tal-Kumitat tas-Sikurezza Marittima, u tal-korpi sussidjarji tiegħu għandhom jiġu adottati minn maġġoranza tal-Membri.

               2.3.L-att previst tal-Kumitat tas-Sikurezza Marittima tal-IMO

               Bejn is-16 u l-25 ta’ Mejju 2018, waqt id-99 sessjoni (MSC 99) tiegħu, il-Kumitat tas-Sikurezza Marittima għandu jadotta emendi tar-Regolamenti SOLAS II-1/1 u II-1/8-1 u tal-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010 (Kodiċi FTP tal-2010).

               L-għan tal-emendi previsti tar-Regolamenti SOLAS II-1/1 u II-1/8-1 huwa li jestendi r-rekwiżit fir-Regolament SOLAS II-1/8-1.3 fir-rigward tal-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti.

               L-għan tal-emenda prevista tal-Kodiċi FTP tal-2010 huwa li tneħħi d-distinzjoni fir-rekwiżiti dwar il-protezzjoni min-nar previsti fil-Kodiċi bejn il-bastimenti b’inqas minn 36 passiġġier u l-bastimenti b’aktar minn 36 passiġġier, sabiex tiċċara l-applikazzjoni tar-rekwiżiti dwar il-kisi tal-art espost imsemmija fl-Anness 3, Tabella 1 tal-Kodiċi FTP tal-2010, għall-bastimenti tal-passiġġieri, u sabiex dawn ir-rekwiżiti jsiru applikabbli wkoll għall-bastimenti tal-passiġġieri b’inqas minn 36 passiġġier.

               3.Il-pożizzjoni li għandha tiġi adottata f’isem l-Unjoni

               3.1.L-emendi tar-Regolamenti SOLAS II-1/1 u II-1/8-1 u l-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti

               Waqt l-94 sessjoni tal-Kumitat tas-Sikurezza Marittima (MSC 94), li saret f’Londra bejn is-17 u l-21 ta’ Novembru 2014, il-Baħamas et al ippreżentaw talba għal emenda ġdida (MSC 94/6/1) fir-rigward tar-Regolamenti SOLAS II-1/1 u II-1/8-1, li ġiet milqugħa.

               Sussegwentement, fit-tielet sessjoni tas-Sottokumitat tal-OMI dwar id-Disinn u l-Kostruzzjoni ta’ Bastimenti (SDC 3), li saret f’Londra bejn it-18 u t-22 ta’ Jannar 2016, ġie nnotat li l-Grupp ta’ Ħidma dwar is-Suddiviżjoni u l-Istabbiltà f’Kundizzjonijiet ta’ Ħsara rnexxielu jiddiskuti fil-qosor biss il-proposta għall-estensjoni tar-rekwiżit tar-Regolament SOLAS II-1/8-1.3 fir-rigward tal-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti, li jikkonċerna l-appoġġ għad-dispożizzjoni tal-kaptan permezz ta’ informazzjoni aġġornata regolarment dwar l-istabbiltà f’kundizzjonijiet ta’ ħsara residwali tal-bastiment wara inċident ta’ għargħar.

               Filwaqt li fil-Grupp ta’ Ħidma dwar is-Suddiviżjoni u l-Istabbiltà f’Kundizzjonijiet ta’ Ħsara kien esprima li l-emendi proposti tar-Regolament SOLAS II-1/8-1.3 huma biżżejjed biex jiġu kkunsidrati għall-finalizzazzjoni waqt ir-raba’ sessjoni tas-Sottokumitat tal-IMO dwar id-Disinn u l-Kostruzzjoni ta’ Bastimenti (SDC 4), is-Sottokumitat SDC 3 innota wkoll li kienet meħtieġa aktar konsiderazzjoni dwar l-implimentazzjoni tal-abbozz rivedut tal-Linji Gwida dwar l-informazzjoni operattiva għall-kaptani ta’ bastimenti tal-passiġġieri għar-ritorn tal-bastimenti lejn il-port b’mod sikur permezz tal-magna tagħhom jew irmunkati (MSC.1/Circ.1400) fuq bastimenti tal-passiġġieri eżistenti u stieden lill-SDC 4 biex jippreżenta l-osservazzjonijiet tiegħu.

               Fis-sessjoni tas-SDC 4, li saret f’Londra bejn it-13 u s-17 ta’ Frar 2017, wara li ġie diskuss kif l-applikabbiltà tar-Regolament SOLAS II-1/8-1.3 għandha tiġi implimentata għall-bastimenti tal-passiġġieri eżistenti, ġiet approvata l-opinjoni li kwalunkwe limitazzjoni tal-applikabbiltà tal-linji gwida attwali, jiġifieri MSC.1/Circ.1400, MSC.1/Circ.1532 u MSC.1/Circ.1229, għandha tiġi indirizzata permezz tal-iżvilupp ta’ sett ġdid ta’ linji gwida dwar kompjuters għall-kalkolu tal-istabbiltà u appoġġ mill-art għall-istabbiltà għall-bastimenti tal-passiġġieri mibnija qabel l-1 ta’ Jannar 2014.

               Is-SDC 4 approva l-abbozzi ta’ emendi tar-Regolamenti SOLAS II-1/1 u II-1/8-1 relatati mal-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti (SDC 4/16, anness 2), iżda ma rnexxilux jiddeċiedi dwar il-proċedura għad-dħul fis-seħħ tal-emendi proposti, minħabba l-fatt li l-kumplessità tal-kriterji għall-kompjuters għall-kalkolu tal-istabbiltà fis-sett il-ġdid tal-linji gwida jkollha impatt fuq id-data li minnha jkunu jistgħu jiġu applikati l-abbozzi tar-regolamenti l-ġodda għall-bastimenti tal-passiġġieri eżistenti.

               Fit-98 sessjoni tal-Kumitat tas-Sikurezza Marittima (MSC 98), li saret f’Londra bejn is-7 u s-16 ta’ Ġunju 2017, ġew approvati l-abbozzi ta’ emendi tar-Regolamenti SOLAS II-1/1 u II-1/8-1 bil-ħsieb li jiġu adottati fl-MSC 99, soġġetti għar-rekwiżit li l-ħames sessjoni tas-Sottokumitat tal-IMO dwar id-Disinn u l-Kostruzzjoni ta’ Bastimenti (SDC 5) tikkonferma d-data minn meta se jiġi applikat l-abbozz tar-regolament SOLAS II-1/8-1.3 u tiffinalizza l-abbozz ta’ linji gwida dwar il-kompjuters għall-kalkolu tal-istabbiltà u appoġġ mill-art għall-istabbiltà għall-bastimenti tal-passiġġieri mibnija qabel l-1 ta’ Jannar 2014. Is-sessjoni tas-SDC 5, li saret f’Londra bejn it-22 u s-26 ta’ Jannar 2018, qablet li l-bastimenti tal-passiġġieri mibnija qabel l-1 ta’ Jannar 2014 għandhom ikunu konformi mar-Regolament SOLAS II-1/8-1.3.1 sa mhux aktar tard mill-ewwel spezzjoni ta’ tiġdid ħames snin wara d-data tad-dħul fis-seħħ. Is-SDC 5 qabel ukoll li jippreżenta l-linji gwida assoċjati lill-MSC 99 għall-approvazzjoni.

               L-emendi tar-Regolamenti SOLAS II-1/1 u II-1/8-1 huma stipulati fl-Anness 13 tad-Dokument MSC 98/23/Add.1. tal-OMI. Il-Paragrafu 10.9 tar-rapport tal-MSC 98 (MSC 98/23) jindika li l-emendi huma previsti li jiġu adottati fl-MSC 99.

               3.2.L-emendi tal-Kodiċi FTP tal-2010

               It-tielet sessjoni tas-Sottokumitat tal-OMI dwar is-Sistemi u t-Tagħmir ta’ Bastimenti (SSE 3), li saret f’Londra bejn l-14 u t-18 ta’ Marzu 2016, qieset li d-dispożizzjonijiet dwar ir-rekwiżiti għall-kisi tal-art espost fl-Anness 3, Tabella 1 tal-Kodiċi FTP tal-2010, li japplikaw għall-bastimenti tal-passiġġieri li jġorru aktar minn 36 passiġġier, għandhom ikunu applikabbli wkoll għall-bastimenti tal-passiġġieri li jġorru inqas minn 36 passiġġier. Is-SSE 3 approva l-opinjoni li l-gwida dwar ir-rekwiżiti għall-kisi tal-art espost applikabbli għall-bastimenti tal-passiġġieri li jġorru aktar minn 36 jenħtieġ li jkunu applikabbli wkoll għall-bastimenti tal-passiġġieri li jġorru inqas minn 36 passiġġier. Sussegwentement, is-SSE 3 qabel li jagħti struzzjonijiet lill-Grupp ta’ Ħidma dwar il-Protezzjoni min-Nar biex jikkunsidra aktar il-kwistjoni u jagħti l-pariri xierqa lis-Sottokumitat.

               Fir-rigward tad-dispożizzjonijiet tal-Anness 3, Tabella 1 tal-Kodiċi FTP tal-2010, u filwaqt li kkunsidra l-opinjoni tal-Grupp ta’ Ħidma dwar il-Protezzjoni min-Nar, is-SSE 3 qabel li l-Anness 3, Tabella 1 tal-Kodiċi FTP tal-2010 għandu jkun applikabbli wkoll għall-bastimenti tal-passiġġieri li jġorru inqas minn 36 passiġġier u li soluzzjoni eventwali tista’ tkun li titħassar il-frażi “li jġorru aktar minn 36 passiġġier”.

               Madankollu, din is-soluzzjoni eventwali ma ġietx ikkomunikata lis-97 sessjoni tal-Kumitat tas-Sikurezza Marittima (MSC 97), li saret f’Londra bejn il-21 u l-25 ta’ Novembru 2016 peress li s-SSE 3 kien ikkunsidra din il-kwistjoni taħt punt tal-aġenda dwar l-“Interpretazzjoni uniformi tad-dispożizzjonijiet tal-OMI fir-rigward tas-sikurezza, tas-sigurtà u tal-konvenzjonijiet relatati mal-ambjent”.

               Minflok, l-MSC 98 ikkunsidra l-emendi proposti tal-Kodiċi FTP tal-2010 u approvahom bil-għan li jiġu adottati fl-MSC 99.

               L-emendi tal-Kodiċi FTP tal-2010 huma stipulati fl-Anness 25 tar-rapport tal-MSC 98 (MSC 98/23/Add.1). Il-Paragrafu 12.47 tar-rapport tal-MSC 98 (MSC 98/23) jindika li l-emendi huma previsti li jiġu adottati fl-MSC 99.

               3.3.Il-leġiżlazzjoni rilevanti tal-UE u l-kompetenza tal-UE

               3.3.1.L-emendi tar-Regolamenti SOLAS II-1/1 u II-1/8-1 u l-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti

               L-Artikolu 6(2)(a)(i) tad-Direttiva 2009/45/KE tal-Parlament Ewropew u tal-Kunsill dwar regoli u standards ta’ sigurtà għal vapuri tal-passiġġieri, jistabbilixxi li bastimenti tal-passiġġieri ġodda tal-Klassi A għandhom ikunu konformi għalkollox mar-rekwiżiti tal-Konvenzjoni SOLAS tal-1974, kif emendata.

               3.3.2.L-emendi tal-Kodiċi FTP tal-2010

               Il-Kodiċi FTP tal-2010 jipprevedi r-rekwiżiti internazzjonali għall-proċeduri tal-ittestjar fil-laboratorju u l-proċeduri tal-ittestjar tan-nirien għal prodotti msemmija fil-Kapitolu II-2 tas-SOLAS (li jinkludi regolamenti dwar il-protezzjoni min-nirien, id-detezzjoni ta’ nirien u t-tifi tan-nar). L-emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar (SOLAS) biex jagħmlu l-Kodiċi Internazzjonali għall-Applikazzjoni tal-Proċeduri tal-Ittestjar tan-Nirien (Kodiċi FTP tal-2010) obbligatorja daħlu fis-seħħ fl-1 ta’ Lulju 2012 (ir-Riżoluzzjoni MSC.307(88).

               L-Artikolu 6(2)(a)(i) tad-Direttiva 2009/45/KE tal-Parlament Ewropew u tal-Kunsill dwar regoli u standards ta’ sigurtà għal vapuri tal-passiġġieri, jistabbilixxi li bastimenti tal-passiġġieri ġodda tal-Klassi A għandhom ikunu konformi għalkollox mar-rekwiżiti tal-Konvenzjoni SOLAS tal-1974, kif emendata. Barra minn hekk, il-Kapitolu II-2, Parti A tal-Anness I tad-Direttiva 2009/45/KE japplika l-Kodiċi għas-Sistemi tas-Sikurezza kontra n-Nirien adottata bir-Riżoluzzjoni MSC.98(73), għall-bastimenti tal-Klassi B, C u D mibnija fl-1 ta’ Jannar 2003 jew wara.

               3.3.3.Il-kompetenza tal-UE

               L-emendi tar-Regolamenti SOLAS II-1/1 u II-1/8-1 u l-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u għall-Kodiċi FTP tal-2010 jistgħu jaffetwaw il-liġi tal-UE permezz tal-applikazzjoni tad-Direttiva 2009/45/KE.

               4.Il-bażi ġuridika

               4.1.Il-bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika indipendentement minn jekk l-Unjoni hijiex membru tal-korp jew Parti tal-ftehim
                  2
               .

               Il-kunċett ta’ “atti li għandhom effetti legali” jinkludi atti li għandhom effetti legali skont ir-regoli tad-dritt internazzjonali li jirregola l-korp (“sede”) inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”.
                  3

               4.1.2.L-applikazzjoni għall-kawża preżenti

               Il-Kumitat tas-Sikurezza Marittima tal-OMI huwa korp imwaqqaf permezz ta’ ftehim, jiġifieri l-Konvenzjoni dwar l-Organizzazzjoni Marittima Internazzjonali.

               L-atti li l-Kumitat tas-Sikurezza Marittima tal-OMI hu mitlub jadotta huma atti b’effetti legali. L-atti previsti se jkunu jistgħu jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Direttiva 2009/45/KE tal-Parlament Ewropew u tal-Kunsill dwar regoli u standards ta’ sigurtà għal vapuri tal-passiġġieri. Dan għaliex id-Direttiva 2009/45/KE tistabbilixxi li l-bastimenti tal-passiġġieri l-ġodda tal-Klassi A għandhom ikunu konformi bis-sħiħ mar-rekwiżiti tal-Konvenzjoni SOLAS tal-1974, kif emendata, u kif stipulat fil-punti 3.1 u 3.2 ta’ hawn fuq.

               Għalhekk, l-emendi tar-Regolamenti SOLAS II-1/1 u II-1/8-1 u l-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u tal-Kodiċi FTP tal-2010 jaffettwaw il-liġi tal-UE permezz tal-applikazzjoni tad-Direttiva2009/45/KE.

               L-atti previsti ma jissupplimentawx u ma jemendawx il-qafas istituzzjonali tal-ftehim.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Il-prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.L-applikazzjoni għall-kawża preżenti

               L-objettiv u l-kontenut ewlenin tal-att previst jirrigwardaw it-trasport marittimu. Għalhekk, il-bażi ġuridika sostantiva għad-deċiżjoni proposta hija l-Artikolu 100(2) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 100(2) tat-TFUE flimkien mal-Artikolu 218(9) tat-TFUE.

               2018/0056 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fid-99 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali fir-rigward tal-adozzjoni ta’ emendi tar-Regolamenti SOLAS II-1/1 u II-1/8-1, tal-approvazzjoni tal-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u fir-rigward tal-adozzjoni tal-emendi tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-azzjoni mill-Unjoni fis-settur tat-trasport marittimu għandu jkollha l-għan li ttejjeb is-sikurezza marittima.

               (2)Il-Konvenzjoni dwar l-Organizzazzjoni Marittima Internazzjonali (“OMI”) daħlet fis-seħħ fis-17 ta’ Marzu 1958.

               (3)L-OMI hija aġenzija speċjalizzata tan-Nazzjonijiet Uniti responsabbli mis-sikurezza u mis-sigurtà tat-tbaħħir. Skont l-Artikolu 28(b) tal-Konvenzjoni dwar l-Organizzazzjoni Marittima Internazzjonali, il-Kumitat tas-Sikurezza Marittima, li huwa kumitat tal-OMI, jipprovdi mekkaniżmi għat-twettiq ta’ kwalunkwe dmir assenjat lilu minn dik il-Konvenzjoni, mill-Assemblea tal-OMI jew mill-Kunsill tal-OMI, jew kwalunkwe dmir fil-kamp ta’ applikazzjoni ta’ dak l-Artikolu li jista’ jiġi assenjat lill-Kumitat tas-Sikurezza Marittima skont kwalunkwe strument internazzjonali ieħor, u rikonoxxut mill-IMO.

               (4)Il-Konvenzjoni Internazzjonali għas-Salvagwardja tal-Ħajja Umana fuq il-Baħar (“Konvenzjoni SOLAS”) daħlet fis-seħħ fil-25 ta’ Mejju 1980.

               (5) Skont l-Artikolu VIII(b)(iii) tal-Konvenzjoni SOLAS, il-Kumitat tas-Sikurezza Marittima tal-IMO jista’ jadotta emendi għall-Konvenzjoni SOLAS.

                (6)Il-Kumitat tas-Sikurezza Marittima, waqt id-99 sessjoni tiegħu li se ssir bejn is-16 u l-25 ta’ Mejju 2018 (MSC 99), għandu jadotta emendi tar-Regolamenti SOLAS II-1/1 u II-1/8-1 u tal-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010 (“Kodiċi FTP”).

               (7)Huwa xieraq li tiġi stabbilita l-pożizzjoni li għandha tittieħed f’isem l-Unjoni waqt l-MSC 99, peress li l-emendi tar-Regolamenti SOLAS II-1/1 u II-1/8-1 u l-linji gwida rilevanti dwar l-appoġġ informatiku għall-kaptan dwar il-kundizzjonijiet tal-istabbiltà f’każ ta’ għargħar għall-bastimenti tal-passiġġieri eżistenti u tal-Kodiċi FTP se jkunu jistgħu jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Direttiva 2009/45/KE tal-Parlament Ewropew u tal-Kunsill
                  4
               .

               (8)L-emendi tar-Regolamenti SOLAS II-1/1 u II-1/8-1 u tal-linji gwida fir-rigward tal-appoġġ informatiku għall-kaptan dwar il-kundizzjonijiet tal-istabbiltà permezz tal-forniment ta’ informazzjoni aġġornata regolarment dwar l-istabbiltà f’kundizzjonijiet ta’ ħsara residwali tal-bastiment wara inċident ta’ għargħar għandhom joħolqu linji gwida operazzjonali għall-bastimenti tal-passiġġieri eżistenti.

               (9)L-emendi tal-Kodiċi FTP, dwar ir-rekwiżiti tal-ittestjar għall-kisi tal-art espost għandhom jipprevedu li dawn id-dispożizzjonijiet jenħtieġ li jkunu applikabbli wkoll għall-bastimenti tal-passiġġieri li jġorru inqas minn 36 passiġġier.

               (10)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Kumitat tas-Sikurezza Marittima tal-OMI, waqt li jaġixxu b’mod konġunt.

               ADOTTA DIN ID-DEĊIŻJONI:

               Artikolu 1

               Il-pożizzjonijiet li jridu jittieħdu f’isem l-Unjoni fis-99 sessjoni tal-Kumitat tas-Sikurezza Marittima tal-OMI għandhom ikunu dawn:

               (a) Li jintlaħaq ftehim dwar l-emendi tar-Regolamenti SOLAS II-1/1 u II-1/8-1 u tal-linji gwida rilevanti stipulati fl-Anness 13 tad-Dokument MSC 98/23/Add.1 tal-OMI mehmuż ma’ din id-Deċiżjoni;

               (b) Li jintlaħaq ftehim dwar l-emendi tat-Tabella 1 tal-Anness 3 tal-Kodiċi Internazzjonali għall-Applikazzjoni ta’ Proċeduri tal-Ittestjar tan-Nirien, tal-2010, stabbiliti fl-Anness 25 tad-Dokument MSC 98/23/Add.1 tal-OMI mehmuż ma’ din id-Deċiżjoni.

               Artikolu 2

               1. Il-pożizzjonijiet imsemmija fil-punti (a) u (b) tal-Artikolu 1 għandhom jiġi espressi mill-Istati Membri tal-Unjoni li huma membri tal-Kumitat tas-Sikurezza Marittima tal-OMI, waqt li jaġixxu b’mod konġunt.

               2. Kwalunkwe bidliet minuri għall-pożizzjonijiet imsemmija fil-punti (a) u (b) tal-Artikolu 1 għandhom jiġu miftiehma mingħajr il-ħtieġa ta’ deċiżjoni ulterjuri tal-Kunsill.

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Fl-1982 l-isem inbidel u sar l-Organizzazzjoni Marittima Internazzjonali (OMI).

                     (2)

                        Il-Kawża C-399/12, il-Ġermanja vs il-Kunsill (OIV), ECLI:EU:C:2014:2258, paragrafu 64.

                     (3)

                        Il-Kawża C-399/12, il-Ġermanja vs il-Kunsill (OIV), ECLI:EU:C:2014:2258, paragrafi 61-64.

                     (4)

                        Id-Direttiva 2009/45/KE tal-Parlament Ewropew u tal-Kunsill tas-6 ta’ Mejju 2009 dwar regoli u standards ta’ sigurtà għal vapuri tal-passiġġieri (ĠU L 163, 25.6.2009, p. 1).